Bana Község Önkormányzat

2944 Bana, Jókai M. u. 18.

**J E G Y Z Ő K Ö N Y V**

Készült: Bana Község Önkormányzat Képviselő-testülete 2013. október 08-án, 18,00 órakor a Bábolnai Közös Önkormányzati Hivatal Banai Kirendeltségének Tanácstermében megtartott ülésen.

Jelen vannak: Sáhóné Horváth Márta polgármester, Szabó Árpád, Bujáki Lászlóné,

Bátisz Erzsébet, Ágoston Lászlóné, Járóka Márió Zsolt, Vizkeleti István képviselők,

továbbá: Kocsis Gábor jegyző, dr. Bacsárdi József aljegyző, Lakasz Tímea

kirendeltség-vezető, Somogyiné Zeke Tünde óvodavezető.

Sáhóné Horváth Márta polgármester: Köszönti a képviselőket, a megjelenteket, Bana lakosságát. Megállapítja, hogy a testület határozatképes. Egyebek napirendi pontban szeretne foglalkozni a fogorvosi körzetekkel, egy telek bérbeadásával, és az útfelújítási pályázatokkal. Szavazást kezdeményez a módosított napirendi pontokról.

*A Banai Képviselő-testület egyhangú szavazással elfogadja*

*a módosított napirendi pontokat.*

1. **Tájékoztató a lejárt határidejű önkormányzati döntések végrehajtásáról és beszámoló a két ülés között történt eseményekről**

Sáhóné Horváth Márta polgármester: Ismerteti a lejárt határidejű határozatokat és a két ülés között történt eseményeket. 2013. szeptember 11-én a Komárom és Környéke Önkormányzati Társulás tanácsának ülésén vett részt, ahol beszámolókat hallgattak meg az első félév gazdálkodásáról. Módosították a társulás második negyedéves költségvetését és a társulási megállapodást. Szeptember 12-én a Gyermekjóléti Szolgálat esetmegbeszélésén vett részt, a tanácskozáson az óvodai és iskolai tanévkezdéssel kapcsolatos problémákat vitatták meg. Szeptember 13-án az óvodában szerveztek családi napot, az eseményen a rendőrség is lehetőséget biztosított a gyerekeknek a különböző védelmi eszközök megismerésére. Szeptember 27-én az evangélikus tiszteletes szervezésében vetített képes előadást tekinthettek meg az érdeklődők „Feketék és fehérek között” címmel a dél-afrikai élményeiről. Ugyanezen a napon szervezték meg hagyományos Mihály napi vásárt az óvodában a nagycsoportosok. Szeptember 30-án Komáromban, a Járási Közbiztonsági egyeztető fórumon vett részt. Október 2-án az Idősek Napja alkalmából, a Győrzámolyi Mosolyország Színjátszó Kör tagjai vidám zenés műsorral szórakoztatták a Szent Antal Idősotthon lakóit. Október 3-án Banára érkezett egy holland kórus, akik minden második évben meglátogatják a falut. A kórus hangversenyt adott a helyi vegyeskarral együtt a Református Templomban. Megköszön minden segítséget, amit a holland vendégek elszállásolására és szórakoztatására fordítottak. Október 3-án Bábolna várossá válásának 10. évfordulóján vett részt. Szavazást kezdeményez.

*A Képviselő-testület egyhangú szavazással az alábbi határozatot hozza:*

**97/2013. (X.08.) sz. Képviselő-testületi**

**önkormányzati határozat:**

Bana Község Önkormányzat Képviselő-testülete

a lejárt határidejű önkormányzati döntések végrehajtásáról szóló tájékoztatót

és a beszámolót a két ülés között történt eseményekről

elfogadja és tudomásul veszi.

Határidő: azonnal

Felelős: Sáhóné Horváth Márta polgármester

1. **Beszámoló Bana Község Önkormányzat munkájáról**

Bujáki Lászlóné a Szociális Bizottság elnöke: Ismerteti a Bizottság 23/2013. (X.01.) számú határozatát.

Ágoston Lászlóné az Ügyrendi Bizottság elnöke: Ismerteti a Bizottság 40/2013. (X.01.) számú határozatát.

Sáhóné Horváth Márta polgármester: Ismerteti, hogy a 2013. év több szempontból különleges az önkormányzatok számára. Többek között kialakultak a járások, bevezették a közoktatási reformot, végrehajtották az önkormányzatok adósságkonszolidációját és átalakult a községi hivatali rendszer is. A 2011. évi helyi önkormányzatokról szóló rendelet az új hivatalok szabályozását is tartalmazza. Ismerteti a beszámoló fontosabb elemeit.

Szabó Árpád képviselő: A szelektív hulladékgyűjtéssel kapcsolatban elmondja, hogy több esetben előfordult, a falu közepéről a szolgáltató nem szállította el a szemetet. A lakosok kénytelenek voltak a hulladékgyűjtő mellé tenni a szemetet. Kéri, hogy újra hívják fel a szolgáltató figyelmét a mulasztásra. A temetőkkel kapcsolatban pedig kiemeli, hogy ugyan az Önkormányzat feladata rendben tartani azt, de ez a lakosok támogatása nélkül nem megy. Kéri a település lakóit, hogy járuljanak hozzá a temető rendben tartásához. Ezek mellett a beszámolót elfogadásra javasolja.

Bujáki Lászlóné a Szociális Bizottság elnöke: Hozzáteszi, hogy a lakók is felhívhatják a szelektív szemétgyűjtőkön szereplő telefonszámokat, ha azt tapasztalják, hogy tele van a konténer. Kiemeli, hogy a parkoló buszok is néha megnehezítik a konténerhez való odajutást.

Sáhóné Horváth Márta polgármester: Szavazást kezdeményez a beszámoló elfogadásáról.

*A Képviselő-testület egyhangú szavazással az alábbi határozatot hozza:*

**98/2013. (X.08.) sz. Képviselő-testületi önkormányzati határozat:**

Bana Község Önkormányzat Képviselő-testülete a Bana Község Önkormányzat munkájáról szóló beszámolót elfogadja és tudomásul veszi.

Határidő: azonnal

Felelős: Sáhóné Horváth Márta polgármester

1. **Tájékoztató Bana Község Roma Nemzetiségi Önkormányzat munkájáról**

Sáhóné Horváth Márta polgármester: Ismerteti, hogy Baranyai Ernő elnök úr a kisebbségi önkormányzat vezetője minden alkalommal meghívót kap a testületi ülésekre, de még sosem jelent meg. Beszámolót nem készített és egyik bizottság ülésén sem vett részt.

Kocsis Gábor jegyző: Kiemeli, hogy az önkormányzat semmilyen munkát nem végez, nem látja el az őt megválasztó kisebbség érdekképviseletét. Feljelentették a banai önkormányzatot az ombudsmannál, mert jelezték, hogy az önkormányzat nem biztosít megfelelő hátteret a működésükhöz, ezért vizsgálat is indult. Júliusban a kormányhivatalban volt emiatt egy egyeztetés is, melyen jelezték a változásokat. Februárban kidolgoztak egy együttműködési szerződést a két önkormányzat között, amiben az önkormányzat biztosította azt a kért helyiséget a kisebbségi önkormányzat számára, ami miatt a feljelentést tették, de nem fogadták el ezt a szerződést sem. Tájékoztatták erről a kormányhivatalt és jelenleg várják a felsőbb szervek véleményét, mivel megállapodás nélkül ez jogellenes működésnek minősül, viszont a jövő évi választásokig nem vár változást.

Sáhóné Horváth Márta polgármester: Hozzá teszi, hogy az alapvető jogok biztosához érkezett panasz az akkori cigány nemzetiségi önkormányzattól, így az alapvető jogok biztosa felkérte a kormányhivatalt, hogy folytasson egyeztetést a két önkormányzat között. Ehhez tartozott egy megbeszélés is, melyre meghívták az aljegyző urat, a polgármester asszonyt és a kisebbségi önkormányzat képviselőit, de senki sem jelent meg a roma nemzetiségi önkormányzatból. Egyetlen határozatképes testületi ülést sem tudtak tartani. Határozathozatal nélkül lezárja a napirendi pontot.

1. **Rendelettervezet a civil szervezetek támogatásának rendjéről**

Sáhóné Horváth Márta polgármester: Ismerteti, hogy a rendelettervezethez képest elhangzott egy képviselői indítvány, hogy a civil szervezetek pénzügyi támogatásáról az ügyrendi bizottság véleménye után a képviselő testület döntsön. A korábbi tervezetben a bizottságé volt a döntés.

Kocsis Gábor jegyző: Elmondja, hogy törvényi előírás szerint minden önkormányzatnak kötelessége rendeletben meghatározni a civil szervezetek támogatásának rendjét és az államháztartáson kívüli források átadását, átvételét. Tudomása szerint Banán jelenleg nincs bejegyzett civil szervezet. Kiemeli, hogy a tervezet az előírásoknak megfelel, kéri a testület támogatását.

Szabó Árpád képviselő: Elfogadásra javasolja a rendelettervezetet. Örül a rendelet megszületésének, mely iránymutatást ad a támogatható szervezetekről és minimális kötelezettséget fogalmaz meg az önkormányzat számára.

dr. Bacsárdi József aljegyző: Kéri, hogy az egész tervezetben javítsák a bizottság szót testületre és a 6. pontot is fogalmazzák át a változtatásnak megfelelően.

Sáhóné Horváth Márta polgármester: Szavazást kezdeményez a rendelettervezet elfogadásáról.

*A Képviselő-testület egyhangú szavazással az alábbi rendeletet hozza:*

**Bana Község Önkormányzat Képviselő-testületének**

**…./2013. (X.8.) önkormányzati rendelete**

**az államháztartáson kívüli forrás átvételéről és átadásáról, a civil szervezetek támogatásának rendjéről**

Bana Község Önkormányzat Képviselő-testülete a Magyarország helyi önkormányzatairól szóló 2011. évi CLXXXIX. törvény 41. § (9) bekezdésében kapott felhatalmazás alapján,

az Alaptörvény 32. cikk (2) bekezdésében meghatározott feladatkörében eljárva,

az államháztartáson kívüli forrás átvételéről és átadásáról, a civil szervezetek pénzügyi támogatásának rendjéről a következőket rendeli el.

1. *A civil szervezetek támogatásának célja*

**1.** **§** (1) Az Önkormányzat a helyi demokrácia megvalósításában partneri kapcsolatok kialakítására törekszik a község polgárainak önszerveződő közösségeivel.

(2) Az Önkormányzat elismeri és megbecsüli a civil szervezetek helyi közéletre gyakorolt hatását, és támogatja a kultúra, a közművelődés, a hagyományok ápolása, az oktatás-nevelés, a szociális és karitatív tevékenység, az arra rászorulók megsegítése, az egészséges életmód, a sportolás feltételeinek megteremtése, a természeti és épített környezet megóvása, a közrend és vagyonvédelem, az esélyegyenlőség megteremtése terén végzett tevékenységét.

(3) Az Önkormányzat, anyagi lehetőségeitől függően, azonos feltételek mellett pénzügyileg is támogatja az önkormányzat közigazgatási területén működő, tevékenységét kifejtő – az önkormányzat céljait elősegítő – civil szervezetek programjait és működését.

1. *A civil szervezetek támogatásának forrása és módja*

**2. §** (1) A civil szervezetek támogatására a Képviselő-testület az éves költségvetéséről szóló rendeletében Civil Keret elnevezéssel a működési célú támogatás előirányzatot állapít meg (a továbbiakban: Civil Keret).

(2) A Civil Keretből vissza nem térítendő támogatás nyújtható pályázati eljárás alapján, vagy pályázati eljárás nélkül, egyedi kérelemre.

(3) A civil szervezetek részére támogatás nyújtható:

1. működési kiadásaik finanszírozásához,
2. a szervezet által szervezett rendezvények, programok megvalósításához,
3. a szervezet által benyújtott pályázatok önrészének biztosításához,
4. hazai és nemzetközi kapcsolataik ápolásával, működtetésével kapcsolatos kiadások fedezéséhez.
5. A civil szervezet működési kiadásainak finanszírozásához különösen az alábbi célok érdekében részesíthető támogatásban:
6. a székhely, működési hely fenntartásával és működtetésével kapcsolatos költségek,
7. irodatechnikai berendezések, a civil szervezet működéséhez szükséges egyéb eszközök és tartozékaik beszerzése, bérlése, karbantartása, javítása,
8. kommunikációs költségek, honlap szerkesztése és fenntartása, kiadványok beszerzése,
9. a civil szervezet működéséhez szükséges adminisztrációs, ügyintézési tevékenységgel kapcsolatos költségek – kivéve a munkabért és közterheit, valamint a megbízási díjakat,
10. a tagság, a partnerek, a segítők kapcsolattartását szolgáló belföldi utazások útiköltsége, szállásdíja,
11. a civil szervezet bemutatását és tevékenységének megismertetését célzó általános tájékoztatási és marketing költségek,
12. a civil szervezet tagjait érintő – a létesítő okiratba foglalt cél szerinti tevékenységhez kapcsolódó – képzés költsége, útiköltség és szállásdíj.
13. Működési kiadásnak csak az a költség, ráfordítás tekinthető, amely a civil szervezet létesítő okiratában meghatározott célok megvalósítását közvetlenül szolgálja.
14. A civil szervezet szervezésében megvalósuló rendezvények, programok finanszírozásához támogatás különösen tiszteletdíj kifizetésére, fogyóeszköz, papír, írószer beszerzésére, szolgáltatás igénybevételére, úti- és szállásköltség megfizetésére nyújtható.
15. A civil szervezetek által benyújtott pályázatok önrészéhez biztosított támogatást az önkormányzat csak akkor utalja át a pályázónak, ha a szervezet a program megvalósításához szükséges támogatás elnyerését a támogatási szerződés bemutatásával igazolja.
16. A civil szervezet hazai és nemzetközi kapcsolataik ápolásával, működtetésével kapcsolatban különösen a megvalósuló programok úti-, étkezési- és szállásköltsége támogatható, melynek feltétele, hogy a támogatást kérő civil szervezet csatolja a hazai vagy nemzetközi szervezet által kibocsátott együttműködési nyilatkozatot, meghívót vagy rendezvény-, versenyfelhívást.

*3. A civil szervezetek támogatásának általános feltételei*

**3. §** (1) A civil szervezet akkor részesíthető támogatásban, ha közvetlen politikai tevékenységet nem folytat, és a támogatást olyan pártpolitikától mentes, közfeladat ellátására kívánja fordítani, amely a község lakosságának érdekeit szolgálja.

(2) Az intézményekhez kötődő alapítványok, egyesületek kizárólag abban az esetben részesülhetnek programtámogatásban, ha az adott programmal az intézményi kötelező feladat megszervezésén, finanszírozásán túl a lakosság életminőségének javítását célozzák.

1. Nem részesülhet támogatásban az a civil szervezet, amely a korábban az Önkormányzat által részére nyújtott támogatásáról határidőben nem számolt el.
2. Nem részesülhet támogatásban az a civil szervezet, amely az egyesülési jogról, a közhasznú jogállásról, valamint a civil szervezetek működéséről és támogatásáról szóló 2011. évi CLXXV. törvény 30. § (1) bekezdése szerinti beszámoló, valamint közhasznú szervezet esetén a közhasznúsági jelentés, kötelező könyvvizsgálat esetén könyvvizsgálói záradék letétbe helyezésére és közzétételére irányuló kötelezettségének nem tett eleget.

(5) Támogatás kizárólag annak a civil szervezetnek nyújtható, amely igazolja, hogy

1. nincs lejárt köztartozása,
2. a törvényszék nyilvántartásában szerepel**.**

(6) A támogatás iránti kérelmet és a pályázatot a Bábolnai Közös Önkormányzati Hivatalba ügyfélfogadási időben személyesen, vagy postai úton lehet benyújtani.

*4. A támogatási kérelmek és a pályázatok elbírálása*

**4. §** (1) A civil szervezet pénzügyi támogatásáról a Képviselő-testület a benyújtást követő rendes ülésén dönt.

(2) A Képviselő-testület a döntéshozatalt követően a támogatottat 8 munkanapon belül írásban értesíti.

(3) Nem részesülhet támogatásban az a civil szervezet, amely:

a) a Képviselő-testülethez benyújtott támogatás iránti kérelmében megtévesztő vagy valótlan adatot szolgáltatott;

b) az előző években megkötött támogatási szerződésben foglalt feltételeket megszegte, különösen, ha a támogatást a szerződésben megjelölt céltól eltérően használta fel, vagy szerződéses kötelezettségét határidőben nem teljesítette, és emiatt a támogató a támogatási szerződéstől elállt.

(4) A Képviselő-testület a támogatást a kérelemben vagy a pályázatban megjelöltnél alacsonyabb összegben is megállapíthatja.

**5**. § A Képviselő-testület a civil szervezetet határidő kitűzésével egyszeri alkalommal hiánypótlásra szólítja fel, amennyiben a kérelem vagy a pályázat tartalmilag vagy formailag nem felel meg jelen rendelet előírásainak.

*5. A támogatási szerződés megkötése, a támogatás felhasználása és elszámolása*

**6.** § (1) A támogatottal a támogatási szerződést az Önkormányzat nevében a polgármester és a jegyző köti meg, a Közös Önkormányzati Hivatal pénzügyi csoport vezetőjének ellenjegyzésével, amely tartalmazza:

a) a támogatás felhasználásának célját és határidejét,

b) a támogatás átutalásának módját,

c) a támogatás elszámolásának módját és határidejét,

d)az elszámolás önkormányzat általi ellenőrzésének módját és határidejét.

**7.** §(1) A támogatási szerződés aláírását követően az Önkormányzat a támogatás összegét a civil szervezet számlájára 15 munkanapon belül átutalja.

(2) A támogatás kizárólag csak a támogatási szerződésben foglalt támogatási célra használható fel.

(3) A civil szervezet a támogatás összegének felhasználásáról a támogatási szerződésben meghatározott módon és az ott meghatározott határidőig köteles elszámolni.

(4) A támogatott a támogatás felhasználásáról, a támogatási szerződés és a gazdálkodásukra vonatkozó előírások, azaz a számviteli törvény és a vonatkozó rendeletek szerint kötelesek számot adni, a pályázathoz csatolt költségvetés alapján részletezett, eredeti számlával igazolt, másolati számlák leadásával. Az eredeti számlán fel kell tüntetni a következő szöveget: „A számla felhasználva Bana Község Önkormányzatának ../2013. (…) önkormányzati rendeletének megfelelően …... évben .”

(5) Amennyiben a civil szervezet a támogatás összegét a támogatási szerződésben meghatározott határidőig nem, vagy nem rendeltetésszerűen használja fel, illetve arról a megadott határidőig nem számol el, a Képviselő-testület kezdeményezi a támogatás azonnali visszafizetésének előírását.

*6. A pályázat benyújtásának feltételei*

**8.** § (1) Az Önkormányzata a községben működő és székhellyel rendelkező civil szervezetek szakmai programjának támogatására pályázatot ír ki minden költségvetési évben, az éves költségvetésről szóló rendelet elfogadását követő 15 napon belül.

(2) Szakmai program: a község lakosságának biztosított rendezvény, vagy rendezvény sorozat, mely során a civil szervezet megmutathatja saját tevékenységét, és ebben a lakosság minél szélesebb körű részvételére lehetőséget biztosít.

(3)A szakmai programok támogatása során előnyt élvez:

1. gyermek és ifjúság nevelése területén végzett tevékenység
2. tömegeket megmozgató rendezvények szervezése.

(4) A pályázat nem támogat a civil szervezet működésével kapcsolatos költségeket (pl.: banki költségek, telefon és Internet szolgáltatási díjak, terembérlet, villany, fűtés)

1. A pályázaton azon egyesületek vehetnek részt, amelyeket a törvényszék legalább három éve nyilvántartásba vett, az alapszabályuknak, illetve alapító okiratuknak megfelelő tevékenységüket ténylegesen folytatják, és székhelyük Banán van.

(6) Egy civil szervezet egy pályázatot adhat be.

*7. A pályázati kiírás*

**9.** § (1) A pályázat a pályázati adatlapon a pályázati kiírásban szereplő határidőben nyújtható be egy eredeti és egy másolati példányban. A pályázati adatlaphoz csatolni szükséges:

1. a Szakmai program tételes leírását,
2. részletes költségvetést, mely tartalmazza a megvalósításhoz szükséges bért és ezek járulékait, a dologi kiadásokat (pl. szállítás, utaztatás, bírói díjak, versenyengedély, szövetségi díj, nevezési díj, nyomda költség)
3. a pályázatért felelős személy megnevezését, nyilatkozatát a vállalt feladatról
4. a civil szervezet képviselőjének aláírását, ennek jogosultságát igazoló iratot.

(2)A pályázati felhívást az Önkormányzat hivatalos honlapján kell megjelentetni.

*8. Az államháztartáson kívüli forrás átvétele*

**10.** § Az államháztartáson kívüli források átvételéről a Polgármester dönt.

(2) A Polgármester az átvett pénzeszközök mértékéről és annak felhasználásáról beszámol a Képviselő-testületnek az önkormányzat gazdálkodásának első féléves helyzetéről szóló beszámolóban és a zárszámadásban

*9. Záró rendelkezések*

**11.** § Ez a rendelet 2013. november 1-jén lép hatályba.

**Sáhóné Horváth Márta Kocsis Gábor**

polgármester jegyző

1. **Szervezeti és Működési Szabályzat módosítása**

Kocsis Gábor jegyző: Elmondja, hogy azért van szükség az SzMSz módosítására, mert abban még a Pick Up Kft. szerepel, mint szolgáltató, de a legutóbbi testületi ülésen úgy döntöttek, hogy a BTV veszi át az ülések közvetítésének feladatát. Annak érdekében, hogy ne kelljen mindig módosítani, ezért egy általánosabb szöveget fogalmaztak meg a szabályzatban.

Sáhóné Horváth Márta polgármester: Szavazást kezdeményez a módosításról.

*A Képviselő-testület egyhangú szavazással az alábbi rendeletet hozza:*

Bana Község Önkormányzata Képviselő-testülete

…/2013. (X.08.) önkormányzati rendelete

az Önkormányzat Szervezeti és Működési Szabályzatáról

szóló 9/2013. (III. 12.) rendelete

módosításáról

Bana Község Önkormányzat Képviselő-testülete Magyarország helyi önkormányzatairól szóló 2011. évi CLXXXIX. törvény 53. § (1) bekezdésében, 143. § (4) bekezdés a) pontjában kapott felhatalmazás alapján, az Alaptörvény 32. cikk (1) bekezdés d) pontjában meghatározott feladatkörében a következőket rendeli el:

1. § Bana Község Önkormányzata Képviselő-testületének az Önkormányzat Szervezeti és Működési Szabályzatáról szóló 9/2013. (III. 12.) rendeletének (a továbbiakban: Rendelet) 17. § (2) bekezdése helyébe a következő rendelkezés lép:

*„A nyílt képviselő-testületi üléseket a Képviselő-testület által kiválasztott szolgáltató a helyi kábeltévén keresztül közvetíti, amennyiben ennek technikai feltételei adottak.”*

2. § Ez a rendelet a kihirdetését követő 1. napon lép hatályba és a kihirdetést követő 2. napon hatályát veszti.

**Kocsis Gábor Sáhóné Horváth Márta**

jegyző polgármester

1. **Állásfoglalás Bana-Bábolna csatorna tulajdonjogáról**

Kocsis Gábor jegyző: Ismerteti, felmerült a lehetőség, hogy mint a nemzeti vagyon részét, az önkormányzatok (Bana, Bábolna) megvételre ajánlhatják az államnak a csatornát. Elmondja, hogy már felvette a kapcsolatot a nemzeti vagyonkezelővel, aki tájékoztatta, hogy ilyenre még nem volt példa. Rengeteg feltételnek kell megfelelni. Jelenleg a Bábolnai Szennyvízkezelő Kft. munkatársai gyűjtik a csatornához tartozó helyrajzi számokat, térképeket, tulajdoni lapokat. Ha állami tulajdonú földterület is van a csatorna mellett, akkor nem is a Nemzeti Vagyonkezelőhöz, hanem a Nemzeti Földalapkezelőhöz kell fordulni. De a csatorna élővízbe folyik bele, ezért a két felsőbb szerv között is egyezségnek kell születnie, továbbá a bábolnai testületnek is hasonló döntést kell hoznia, mint a banainak. Tekintettel az eddigi és a jövőbeni kiadásokra, kéri a testület támogatását.

Ágoston Lászlóné az Ügyrendi Bizottság elnöke: Ismerteti a Bizottság 42/2013. számú határozatát.

Szabó Árpád képviselő: Támogatja a kezdeményezést, tekintettel a korábbi évek vitáira, kiadásaira.

Sáhóné Horváth Márta polgármester: Kiemeli, hogy az önkormányzat kötelező feladatként kapta, hogy a vízjogi engedélyeztetést elvégezze, ami több, mint 1 millió forintba került. Viszont a terveket saját erőből nem fogják tudni kivitelezni. Szavazást kezdeményez.

*A Képviselő-testület egyhangú szavazással az alábbi határozatot hozza:*

**99/2013. (X. 08.) sz. Képviselő-testületi**

**önkormányzati határozat:**

Bana Község Önkormányzat Képviselő-testülete

úgy dönt, hogy csatlakozik a kezdeményezéshez Bana-Bábolna csatorna állami tulajdonba adásáról. A Képviselő-testület felkéri a Közös Önkormányzati Hivatalt, hogy a beadványhoz szükséges adatgyűjtést végezze el és annak elkészültekor felhatalmazza a polgármestert a kérelem aláírására.

Határidő: azonnal

Felelős: Sáhóné Horváth Márta polgármester, Kocsis Gábor jegyző

1. **Csatlakozás a Bursa Hungarica ösztöndíjhoz**

Bujáki Lászlóné a Szociális Bizottság elnöke: Ismerteti a Bizottság 24/2013. (X.01.) számú határozatát.

Sáhóné Horváth Márta polgármester: Ismerteti, hogy 2013 szeptemberében írták ki a pályázatot, amely a hátrányos helyzetű és szociálisan rászoruló fiatalok felsőoktatási tanulmányainak támogatására jött létre. Minden évben ugyanannyival támogatják a diákokat, mint amennyivel az önkormányzat hozzájárul a tanulmányokhoz. Az önkormányzat már több éve minden szeptemberben csatlakozik a kezdeményezéshez. Szavazást kezdeményez.

*A Képviselő-testület egyhangú szavazással az alábbi határozatot hozza:*

**100/2013. (X.08.) sz. Képviselő-testületi**

**önkormányzati határozat:**

Bana Község Önkormányzat Képviselő-testülete

úgy dönt, hogy csatlakozik a Bursa Hungarica Felsőoktatási Önkormányzati Ösztöndíjrendszerhez a szociálisan rászoruló

fiatalok felsőoktatási tanulmányainak támogatására.

Határidő: azonnal

Felelős: Sáhóné Horváth Márta polgármester

1. **Bana Bóbita Egységes Óvoda-Bölcsőde Alapító Okiratának módosítása**

Kocsis Gábor jegyző: Ismerteti, hogy a korábbi Alapító Okirat 8. pontja egészülne ki egy újabb sajátos nevelési igényű gyermektípussal. Az állami támogatás átvételéhez szükséges, hogy az Alapító Okirat tartalmazza ezt a kitételt. Kéri a testület támogatását.

Sáhóné Horváth Márta polgármester: Szavazást kezdeményez a határozati javaslat elfogadására.

*A Képviselő-testület egyhangú szavazással az alábbi határozatokat hozza:*

**101/2013. (X.08.) sz. Képviselő-testületi**

**önkormányzati határozat:**

Bana Község Önkormányzat Képviselő-testülete

az alábbi alapító okiratot módosító okiratot fogadja el:

**Alapító okiratot módosító okirat**

Bana Község Önkormányzat Képviselő-testületeaz államháztartásról szóló 2011. évi CXCV. törvény 8. § (5) bekezdésében kapott felhatalmazás alapján, a nemzeti köznevelésről szóló 2011. évi CXC. törvény 21. § (3) bekezdése, az államháztartásról szóló 368/2011. Korm. rendelet 5. § (1)-(2) bekezdései, valamint a nevelési–oktatási intézmények működéséről és a köznevelési intézmények névhasználatáról szóló 20/2012. (VIII.31.) EMMI rendelet szerinti tartalommal az alábbi alapító okiratot adja ki:

1. Az alapító okirat 8) pontja az alábbiak szerint módosul:

8. Kötelezően előírt kiegészítő adatok:

A sajátos nevelési igényű gyermekek fogyatékosságának típusa:

- beszédfogyatékos,

- enyhén értelmi fogyatékos,

- enyhén értelmi fogyatékos és mozgássérült,

- megismerő funkciók vagy a viselkedés fejlődésének súlyos rendellenességével küzdő.

**Záradék**

Jelen alapító okirat a törzskönyvi nyilvántartásba történő bejegyzéssel lép hatályba, ezzel egyidejűleg a banai Bóbita Egységes Óvoda - Bölcsőde, 2013. április 09-én kelt egységes szerkezetű alapító okirata hatályát veszti.

Az alapító okiratot Bana Község Önkormányzat Képviselő-testülete …/2013. (X.08.) sz.határozattal hagyta jóvá.

Bábolna, 2013. október 08. **Sáhóné Horváth Márta**

polgármester

Határidő: azonnal

Felelős: Sáhóné Horváth Márta polgármester

Sáhóné Horváth Márta polgármester: Szavazást kezdeményez a határozati javaslat elfogadására.

*A Képviselő-testület egyhangú szavazással az alábbi határozatokat hozza:*

**102/2013. (X.08.) sz. Képviselő-testületi önkormányzati határozat:**

Bana Község Önkormányzat Képviselő-testülete, egységes szerkezetben

foglalva a következő határozatot hozza

a Banai Bóbita Egységes Óvoda-Bölcsőde alapító okiratára vonatkozóan:

**ALAPÍTÓ OKIRAT**

Bana Község Önkormányzat Képviselő-testületeaz államháztartásról szóló 2011. évi CXCV. törvény 8. § (5) bekezdésében kapott felhatalmazás alapján, a nemzeti köznevelésről szóló 2011. évi CXC. törvény 21. § (3) bekezdése, az államháztartásról szóló 368/2011. Korm. rendelet 5. § (1)-(2) bekezdései, valamint a nevelési–oktatási intézmények működéséről és a köznevelési intézmények névhasználatáról szóló 20/2012. (VIII.31.) EMMI rendelet szerinti tartalommal az alábbi alapító okiratot adja ki:

1. A költségvetési szerv megnevezése: Banai Bóbita Egységes Óvoda - Bölcsőde
2. Székhelye: 2944 Bana, Jókai M. út 1.
3. Telephelye(i): -
4. Közfeladata: - a nemzeti köznevelésről szóló 2011. évi CXC. törvény 8.§ (1) pontja,
   * + a gyermekek védelméről és a gyámügyi igazgatásról szóló 1997. évi XXXI. törvény 42. § (1) bekezdése.
5. Alaptevékenysége:

- Az óvoda a gyermek hároméves korától a tankötelezettség kezdetéig nevelő intézmény.

- A bölcsőde a családban nevelkedő 3 éven aluli gyermekek napközbeni ellátását, szakszerű gondozását és nevelését biztosító intézmény. Ha a gyermek a 3. évét betöltötte, de testi vagy szellemi fejlettségi szintje alapján még nem érett az óvodai nevelésre, a 4. évének betöltését követő augusztus 31-ig nevelhető és gondozható a bölcsődében.

- A köznevelési intézmény feladata az óvodai nevelés és a többi gyermekkel együtt nevelhető sajátos nevelési igényű gyermekek óvodai nevelése.

1. Államháztartási szakágazati besorolása:

851020 Óvodai nevelés

1. Alaptevékenység(ek) államháztartási szakfeladatrend szerinti besorolása:

562912 Óvodai intézményi étkeztetés

562913 Iskolai intézményi étkeztetés

562917 Munkahelyi étkeztetés

851011 Óvodai nevelés, ellátás

851012 Sajátos nevelési igényű gyermekek óvodai nevelése, ellátása

856012 Korai fejlesztés, gondozás

889101 Bölcsődei ellátás

890114 A hátrányos helyzetű gyermekek, fiatalok és családok életminőségét javító programok

890115 Speciális tehetséggondozó programok hátrányos helyzetű gyermekek, fiatalok részére

890116 Romák társadalmi integrációját elősegítő egyéb tevékenységek,

programok

1. Kötelezően előírt kiegészítő adatok:

A sajátos nevelési igényű gyermekek fogyatékosságának típusa:

- beszédfogyatékos,

- enyhén értelmi fogyatékos,

- enyhén értelmi fogyatékos és mozgássérült,

- megismerő funkciók vagy a viselkedés fejlődésének súlyos rendellenességével küzdő.

1. Vállalkozási tevékenység felső határa a módosított kiadási előirányzatok arányában: Vállalkozási tevékenységet nem végez. 0 %.
2. Illetékessége, működési köre: Bana Község közigazgatási területe
3. Irányító szerv(ek) neve, székhelye: Bana Község Önkormányzat Képviselő-testülete – 2944 Bana, Jókai M. u. 18.
4. Alapító neve és székhelye: Bana Község Önkormányzat – 2944 Bana, Jókai M. u. 18.
5. Fenntartó neve és székhelye: Bana Község Önkormányzat – 2944 Bana, Jókai M. u. 18.

Gazdálkodási besorolása: önállóan működő

Az Áht. 10. § (3) bekezdése alapján Önállóan működő költségvetési szerv, amely Bana Község Önkormányzata (2944 Bana, Jókai M. u. 18.), mint önállóan működő és gazdálkodó szerv jogköréhez tartozik. Alapfeladatait az Önkormányzat évi költségvetési rendeletében biztosított előirányzatból látja el. A kötelezettségvállalás, utalványozás joga a költségvetési szerv vezetőjét és az általa írásban feljogosított személyeket illeti meg. Az ellenjegyzés a Bábolnai Közös Önkormányzati Hivatal hatáskörébe tartozik. A kötelezettségvállalás és az utalványozás feladatai megoszlanak egyrészt a Bábolnai Közös Önkormányzati Hivatal, másrészt az intézmény között az alábbiak szerint:

- a szakmai előirányzatok valamint a személyi juttatások előirányzatai feletti gazdálkodás tekintetében az intézményvezető,

- minden más előirányzat feletti gazdálkodás esetében a Bábolnai Közös Önkormányzati Hivatal.

Vezetőjének megbízási rendje: a közalkalmazottak jogállásáról szóló 1992. évi XXXIII. 23. § alapján. A megbízás 5 évig terjedő határozott időre szól.

Foglalkoztatottjaira vonatkozó foglalkoztatási jogviszony megjelölése:munkaviszony, közalkalmazotti jogviszony, megbízásos jogviszony.

A költségvetési szervnél foglalkoztatottakra:

1. a Közalkalmazottak jogállásáról szóló 1992. évi XXXIII. törvény,
2. a Munka törvénykönyvéről szóló 2012. évi I. törvény,
3. a Polgári törvénykönyvről szóló 1959. évi IV. törvény az irányadó.

Az intézmény típusa: egységes óvoda-bölcsőde

A feladatellátást szolgáló vagyon:

Az óvoda épülete a 2944 Bana, Jókai M. u. 1. szám alatt található. A 768 helyrajzi szám alatt nyilvántartott telek területe 2.140 m2, hasznos területe 1.200 m2 nagyságú.

A vagyon feletti rendelkezési jog:

Az ingó és ingatlan vagyon Bana Község Önkormányzat tulajdona. Az ingó és ingatlan vagyon hasznosítását az önkormányzat vagyonáról és a vagyongazdálkodás szabályairól szóló rendelet tartalmazza. Az ingó és ingatlan vagyon hasznosítója az intézmény, üzemeltetés és vagyonkezelés nem történik.

Maximális gyermeklétszám: 75 fő,

Az óvodai csoportok száma: 3 db, ebből 1 db vegyes csoport 5 fő bölcsődés gyermekkel.

Bana, 2013. október 08. **Sáhóné Horváth Márta** polgármester

**Záradék:**

Jelen alapító okirat a törzskönyvi nyilvántartásba történő bejegyzéssel lép hatályba, ezzel egyidejűleg a banai Bóbita Egységes Óvoda - Bölcsőde, 2013. április 09-én kelt egységes szerkezetű alapító okirata hatályát veszti.

Az alapító okiratot Bana Község Önkormányzat Képviselő-testülete …/2013. (X.08.) sz.határozattal hagyta jóvá.

Bana, 2013. október 08. **Kocsis Gábor**

jegyző

Határidő: azonnal

Felelős: Sáhóné Horváth Márta polgármester

1. **Egyebek**
2. **Fogászati ellátás**

Sáhóné Horváth Márta polgármester: Ismerteti, hogy az egyik fogorvos kérte, osszák két körzetre Bábolna, Bana és Tárkány lakosait, mert jelenleg Vámos doktor több óraszámban, Szathmáry doktor pedig kevesebben dolgozik. A felosztás szerint Bana Dr. Vámos Gáborhoz tartozna, így változás nem történne, de teljesen átjárható a két körzet, amennyiben az orvosok vállalják, hogy kezelik a nem a körzetükhöz tartozó betegeket is.

Kocsis Gábor jegyző: Elmondja, hogy Vámos doktor úr kezdeményezte a körzetekre bontást a bábolnai önkormányzatnál. Azóta felvették a kapcsolatot az Egészségbiztosítási Pénztárral is. Viszont mind a három településnek (Bábolna, Bana, Tárkány) hozzá kell járulnia, hogy létre jöhessenek a körzetek. A bontás lakosságarányosan történt meg. Vámos doktor 30 órában, Szathmáry doktor pedig 27 órában dolgozik, ehhez igazították a betegeket is. Ennek a bontásnak csak akkor van jelentősége, hogyha valakinek nem akut a problémája. Ebben az esetben az orvos mondhatja, hogy mivel nem a körzetébe tartozik a beteg, ezért nem látja el. Véleménye szerint viszont ilyen esetre nem lesz példa. A körzetesítés jogilag nem kötelező, de a legtöbb településen alkalmazzák. Kéri a testület támogatását. Még októberben sor kerül Bábolnán és Tárkányon is az ügy megvitatására. Kiemeli, hogy az OEP úgy nyilatkozott, ha október végén, november elején minden szükséges dokumentumot kézhez kapnak, akkor legkorábban december elején megvalósulhat a két körzetre való bontás, bár a januári időpont valószínűbb.

Sáhóné Horváth Márta polgármester: Szavazást kezdeményez az előterjesztés elfogadására.

*A Képviselő-testület egyhangú szavazással az alábbi határozatot hozza:*

**103/2013. (X.08.) sz. Képviselő-testületi önkormányzati határozat:**

Bana Község Önkormányzat Képviselő-testülete

a fogászati ellátásra vonatkozó körzetesítést az előterjesztésben

foglaltak szerint elfogadja és tudomásul veszi.

Határidő: azonnal

Felelős: Sáhóné Horváth Márta polgármester

1. **Bérleti díj**

Sáhóné Horváth Márta polgármester: Ismerteti, hogy Bátisz Erzsébet nyújtott be kérelmet a testület felé, melyben a posta melletti gázcsere telepet szeretné bérbe venni, ahol kertészeti árudát nyitna.

Ágoston Lászlóné az Ügyrendi Bizottság elnöke: Elmondja, hogy a bizottság úgy döntött, a testületi ülésen tárgyalják újra az ügyet.

Bátisz Erzsébet képviselő: Annyiban pontosítja kérését, hogy a vitás ügyek rendezéséig csak a 2/5. helyrajzi számú telket szeretnék igénybe venni.

Sáhóné Horváth Márta polgármester: Elmondja, hogy két helyrajzi számú (2/5. és 6/1.) területről van szó. Az egyik 601 négyzetméter, a másik pedig 278 négyzetméter. Viszont Tóth Lászlóné, a szomszéd úgy gondolja, hogy a 6/1. számú terület az ő tulajdona, viszont ezt bizonyítani nem tudja. További egyeztetésekre lesz szükség. Tulajdonjogilag az önkormányzaté a terület, de ezt a szomszéd hölgy nem ismeri el. A helyzet megoldását átmenetileg viszont az is segítené, hogyha a 2/5. számú területet bérbe tudnák venni.

Bátisz Erzsébet képviselő: Hozzá teszi, hogy tulajdonképpen csak átjárónak szeretné használni a területet, mert magát a kertészeti árudát a saját udvarának végében kívánja létrehozni, de csak az érintett területen tudnának bejárni, árut szállítani. Kiemeli, hogy a földhivatal szerint egyértelműen az önkormányzaté a terület, ellenkező esetben nem is kérték volna az átjárási engedélyt.

Szabó Árpád képviselő: Véleménye szerint a tulajdoni lap alapján kell eljárnia az önkormányzatnak. Ha a terület az önkormányzaté, akkor tulajdonosként kell dönteni róla egészen addig, míg ennek az ellenkezője be nem bizonyosodik. A vitás ügyet természetesen tisztázni kell, de ez sok időbe telik, addig pedig szabadon kell rendelkeznie a telekről a testületnek.

dr. Bacsárdi József aljegyző: Hozzá teszi, hogy valóban tulajdonosként kellene eljárni, de jelenleg más birtokolja az ingatlant, így a birtokjog és a tulajdonjog egymástól elválik. Megvan annak a folyamata, hogyan tudják birtoklási jogukat érvényesíteni. A jelenlegi birtokost fel kell szólítani, hogy hagyja el a területet, amennyiben ezt nem teszi meg, akkor kell elindítani az eljárást, mivel jogellenesen használja más tulajdonát. Ez viszont időbe telik.

Szabó Árpád képviselő: Véleménye szerint jelenleg mindkét területet Tóth Lászlóné birtokolja. Úgy gondolja, mindegyik telek ügyében el kell járni. Arról érdeklődik, hogy mennyi időbe telik körülbelül, amíg érvényesíteni tudják jogaikat.

Sáhóné Horváth Márta polgármester: Kiemeli, hogy azt elismerte a hölgy, hogy a 2/5. számú terület nem az övé.

dr. Bacsárdi József aljegyző: Elmondja, hogy függetlenül attól, hány telekről van szó, az önkormányzatnak meg kell tennie a megfelelő lépéseket. Véleménye szerint attól függ az eljárás hossza, hogy milyen eszközökhöz folyamodik a birtokló. Akár bírósághoz is fordulhat, az pedig 1 év is lehet. Együttműködés esetén viszont jóval rövidebb lesz ez az idő. Reméli hogy gyors megoldásra jutnak.

Szabó Árpád képviselő: Arra kíváncsi, hogy jelenleg hol tart a folyamat. Több éve jogtalanul birtokolta a hölgy a területet, arról érdeklődik, ilyen esetben mit lehet tenni.

dr. Bacsárdi József aljegyző: Ismerteti, hogy a tulajdonos felszólíthatja, hogy hagyja el a területet vagy, hogy fizessen bérleti díjat, mivel jogtalanul használja a területet. Ha az eljárás végén veszít a birtokló fél, akkor az önkormányzat igényt tarthat arra a pénzre, amit a jogellenes birtoklás miatt felhozott.

Vizkeleti István alpolgármester: Véleménye szerint mindenképpen hivatalos útra kell terelni a kérdést, mivel önként nem fog lemondani a hölgy a területről.

dr. Bacsárdi József aljegyző: Hozzá teszi, hogy azért lesz hosszabb lefolyása az ügynek, mert nem a hatóság áll szemben egy ügyféllel, melynek 30-60 napos a lefolyási ideje, hanem két magánfél áll szemben egymással.

Sáhóné Horváth Márta polgármester: Javaslatokat kér a bérleti díj megállapítására. Elmondja, hogy Járóka Imréné 1078 négyzetméter területet bérel az önkormányzattól 30.000 Ft-ért évente. Ő magáncélra használja a területet.

Szabó Árpád képviselő: Hasonló díjat javasol.

Bujáki Lászlóné a Szociális Bizottság elnöke: Véleménye szerint, mivel ezt a területet üzleti célra fogják használni, ezért megállapíthatnának magasabb bérleti díjat is. Évi 40-50.000 Ft-ot javasol.

Ágoston Lászlóné az Ügyrendi Bizottság elnöke: Úgy gondolja, ha az 1078 m2-t bérlik 30.000 forintért, akkor terület arányosan kellene megállapítaniuk az árat.

Járóka Márió Zsolt képviselő: Elmondja, hogy ő 80-90.000 Ft-ot fizet az egyháznak a bérelt területért, ami 70-80 m2.

Ágoston Lászlóné az Ügyrendi Bizottság elnöke: Arról érdeklődik, hogy a földek bérleti díja mennyi.

Bujáki Lászlóné a Szociális Bizottság elnöke: Véleménye szerint nem lehet összehasonlítani a két esetet. Nem hasonló területekről van szó.

Vizkeleti István alpolgármester: Úgy gondolja, hogy csak átmeneti összeget kellene megállapítaniuk, míg a másik terület sorsa is eldől. Utána újratárgyalhatják a kérdést. De magasabb összeget javasol, mivel üzleti tevékenységről van szó.

Sáhóné Horváth Márta polgármester: Javasolja, hogy egyelőre csak arról döntsenek bérbe adják-e a területet. A következő testületi ülésre tisztázódhat a másik terület ügye is és meghallgathatják, a kérelmező mennyit kíván a bérleti díjra fordítani.

Szabó Árpád képviselő: Véleménye szerint bérleti díj nélkül nem adhatják ki a telket, még átmenetileg sem. Kiemeli, hogy a rendezési tervükben a terület utcanyitásra van fenntartva. Arról érdeklődik, hogy a bérleti szerződésben hogyan tudják biztosítani, hogy bármikor megnyitható legyen a terület.

Kocsis Gábor jegyző: Elmondja, hogy belefoglalhatják a szerződésbe, hogy amennyiben az önkormányzat úgy dönt, megvalósítja a rendezési tervben szereplő utat, akkor 30 napon belül rendelkezésükre kell bocsátani az ingatlant.

Szabó Árpád képviselő: Úgy gondolja, nem mindegy milyen célra adják ki a területet. Járóka Imréné bérelt telke kisebb értéket képvisel.

Bátisz Erzsébet képviselő: Arról érdeklődik, hogyha megoldódik a 6/1. számú telek sorsa, akkor a 2/5. telket továbbra is üzleti célra kell bérelnie, vagy szerződésmódosítással kérheti csak átjárónak. Arra kíváncsi, változik-e a bérleti díj, miután csak átjárni kíván a területen.

Sáhóné Horváth Márta polgármester: 50.000 Ft-os éves bérleti díjat javasol. A szerződést pedig határozatlan időre szeretné megkötni. Szavazást kezdeményez.

*A Képviselő-testület 5 igen, 1 nem és 1 tartózkodó szavazattal*

*az alábbi határozatot hozza:*

**104/2013. (X.08.) sz. Képviselő-testületi**

**önkormányzati határozat:**

Bana Község Önkormányzat Képviselő-testülete

a 2/5. helyrajzi számú önkormányzati tulajdonú ingatlan tekintetében 50.000 Ft/év összegű bérleti díjat határoz meg. A Képviselő-testület felhatalmazza a polgármestert a bérbeadással kapcsolatos határozatlan idejű megállapodás aláírására, azzal hogy kerüljön beépítésre, hogy amennyiben az önkormányzatnak fejlesztési céllal szüksége van a területre,

a szerződés 30 napos határidővel felmondható legyen.

Határidő: azonnal

Felelős: Sáhóné Horváth Márta polgármester

Sáhóné Horváth Márta polgármester: Szavazást kezdeményez a határozati javaslat elfogadására.

*A Képviselő-testület 6 igen és 1 tartózkodó szavazattal az alábbi határozatot hozza:*

**105/2013. (X.08.) sz. Képviselő-testületi**

**önkormányzati határozat:**

Bana Község Önkormányzat Képviselő-testülete

a 6/1. helyrajzi számú önkormányzati tulajdonú ingatlan ügyében felkéri a Bábolnai Közös Önkormányzati Hivatalt, hogy az önkényes birtokfoglalással kapcsolatos intézkedéseket tegye meg.

Határidő: azonnal

Felelős: Sáhóné Horváth Márta polgármester

1. **Útfelújítási kérelem**

Sáhóné Horváth Márta polgármester: Ismerteti, hogy 3 ajánlat érkezett be az útfelújításokra. A szeptemberi adóbefizetéseknek köszönhetően az önkormányzat rendelkezik szabad pénzeszközökkel, hogy felújítson bizonyos útszakaszokat. Három önkormányzati út (Dobó István utca, József Attila utca egy szakasza, Dózsa György utca) felújítására kért ajánlatot. Az első, 4 méter széles utat 400 méteren, a második, 3,5 méter széles utat 375 méteren, a harmadik, 4 méter széles utat pedig szintén 400 méteren kell felújítani. Elmondja, hogy az ajánlatok 4 illetve 5 centiméter vastagságú meleg aszfaltréteget tartalmaznak. Az egyik ajánlattevő csak 2 év garanciát vállal, a másik pedig sokkal magasabb árat állapított meg, mint a 3. pályázó. Ismerteti, hogy a csatornákat megemelnék, a kátyúkat mart aszfalttal tömítenék és utána kerülne fel a 4 cm vastag aszfaltréteg. Ugyan a vízelvezetés problémát okoz, de bogárháttal oldanák meg ezt, lefolyna a víz az aszfaltról. 2008-ban a Táncsics utcára kértek árajánlatot, ami 12 millió forintról szólt. Jelenleg a három utcára a legkedvezőbb ajánlat 16 millió forint, ami az önkormányzat saját erőből tudna finanszírozni. Amennyiben a testület a legkedvezőbb ajánlatot választja, akkor 1-2 héten belül megkezdődhetnek a munkálatok, mert a közelben dolgoznak jelenleg is. Szeretné a fagyok beállta előtt megcsináltatni az utat.

Szabó Árpád képviselő: Elmondja, hogy az ár mellett az Autobahn Building Kft. kivitelezési technológiája is tetszik, mert a legfontosabb, hogy a jelenlegi kátyúkat megfelelően kezeljék, hogy az új út elkészülte után ne okozzanak további károkat. További pozitívumként említi, hogy megoldják a vízelvezetési problémákat is. Javasolja az ajánlatuk elfogadását. Bizalmát fejezi ki, mivel a kivitelező 4 év garanciát vállal.

Vizkeleti István alpolgármester: Egyetért Szabó úrral. Véleménye szerint probléma, hogy egyik útnak sincs szegélye, de úgy gondolja az Autobahn Building Kft. munkája jó lehet. Elfogadásra javasolja az ajánlatot.

Sáhóné Horváth Márta polgármester: Kiemeli, hogy ajánlat tartalmazza, csak akkor fizet az önkormányzat, ha műszakilag úgy döntenek, valóban kész az út. Kéri Járóka Márió Zsolt segítségét az ellenőrzéshez. Szavazást kezdeményez.

*A Képviselő-testület egyhangú szavazással az alábbi határozatot hozza:*

**106/2013. (X.08.) sz. Képviselő-testületi**

**önkormányzati határozat:**

Bana Község Önkormányzat Képviselő-testülete

úgy dönt, hogy az önkormányzat részére benyújtott útfelújítási

(Dobó István, Dózsa György és József Attila utca) árajánlatok közül az Autobahn Building Kft. 16.315.944 Ft összegű ajánlatát fogadja el. A Képviselő-testület felhatalmazza a polgármestert a szükséges intézkedések lebonyolítására.

Határidő: azonnal

Felelős: Sáhóné Horváth Márta polgármester

Szabó Árpád képviselő: Hozzá teszi, hogy ezen utak teherbírása nem egyenlő a főutakéval. Arról érdeklődik, milyen megoldás létezik, mellyel megóvhatják az új utak épségét. Véleménye szerint számtalan olyan vállalkozás teherautói koptatják az utakat, amik nem is a településen fizetnek adót.

Kocsis Gábor jegyző: Elmondja, hogy kitilthatóak a nagyobb autók az önkormányzati tulajdonú területekről. Javasolja, hogy pontosítsák mely utakról és személyekről van szó. Akkor személyesen megnézhetik az érintett területeket, megvizsgálhatják a rendezési terveket és a novemberi ülésre, utcára bontott konkrét tervet készíthetnek.

Sáhóné Horváth Márta polgármester: Elmondja, hogy október 12-én nyugdíjas találkozót tartanak a Vörös Kereszt szervezésében. Október 20-án rendezik meg a Bana-Nagyigmánd mini maratont és október 21-én érkezik a településre a Bécs-Pozsony-Budapest szupermaraton. Október 23-án tartják meg az ünnepi megemlékezést. A munkatervnek megfelelően a következő testületi ülést 2013. november 12-én tartják.

Sáhóné Horváth Márta polgármester megköszöni a Képviselő-testület részvételét és az ülésen végzett munkáját, majd 1930 perckor bezárja Képviselő-testület nyílt ülését, a továbbiakban zárt ülés keretében folytatják.

K. M. F.

**Sáhóné Horváth Márta Kocsis Gábor**

polgármester jegyző